ประเทศสวิตเซอร์แลนด์ในการประกวดเพลงยูโรวิชันปี 2025

ประเทศสวิตเซอร์แลนด์เข้าร่วมการประกวดเพลงยูโรวิชันปี 2025 ซึ่งได้จัดขึ้นในบาเซิล ด้วยเพลง "วัวยาฌ" โดยศิลปินโซเอ อนีนา เคร็สเลอร์ ภายใต้ชื่อในวงการ "โซเอ เม" ซึ่งบรรษัทแพร่ภาพกระจายเสียงสวิส (เอสอาร์จี เอสเอสอาร์) สถานีโทรทัศน์แห่งชาติที่เข้าร่วม ได้ทำการคัดเลือกไว้ภายในองค์กรเอง โดยเอสอาร์จี เอสเอสอาร์ยังเป็นเจ้าภาพในการจัดการประกวดในครั้งนี้อีกด้วย ซึ่งเป็นผลมาจากชัยชนะของเนโมในการประกวดปีก่อนหน้าด้วยเพลง "เดอะโคด"
ภูมิหลัง.
ก่อนการแข่งขันในปี 2025 สวิตเซอร์แลนด์ได้เข้าร่วมการประกวดเพลงยูโรวิชันแล้ว 64 ครั้งนับตั้งแต่การประกวดครั้งแรกในปี 1956 ซึ่งในครั้งนั้นเพลง "รีเฟรน" ของลิส อาเซียยังได้รับชัยชนะอีกด้วย สวิตเซอร์แลนด์ชนะการประกวดเป็นครั้งที่สองได้รับในปี 1988 ด้วยเพลง "เนอปาร์เตปาซองมัว" โดยเซลีน ดิออน และคว้าชัยชนะในการประกวดเป็นครั้งที่สามด้วยเพลง "เดอะโคด" โดยเนโมในปี 2024 ตั้งแต่การริเริ่มระบบรอบรองชนะเลิศในปี 2004 สวิตเซอร์แลนด์สามารถผ่านเข้ารอบชิงชนะเลิศได้ 10 ครั้ง โดยห้าครั้งเป็นการประกวดที่ติดต่อกันตั้งแต่ 2019 จนถึงปัจจุบัน ซึ่งรวมถึงผลงานที่ได้รับห้าอันดับแรกถึงสองครั้ง
ในฐานะสถานีโทรทัศน์ที่เข้าร่วม เอสอาร์จี เอสเอสอาร์จัดการคัดเลือกตัวแทนในการประกวดเพลงยูโรวิชันและออกอากาศการแข่งขันนั้นภายในประเทศ เอสอาร์จี เอสเอสอาร์เคยใช้ทั้งวิธีการจัดการประกวดเพลงระดับประเทศและวิธีการคัดเลือกภายในมาแล้วในอดีตา โดยตั้งแต่ปี 2019 ใช้วิธีการคัดเลือกภายใน เอสอาร์จี เอสเอสอาร์ยืนยันความตั้งใจที่จะเข้าร่วมและเป็นเจ้าภาพการแข่งขันในปี 2025 ทันทีหลังจากรอบชิงชนะเลิศของการประกวดปี 2024 และในเวลาต่อมาประกาศการใช้วิธีการคัดเลือกภายในเพื่อคัดเลือกตัวแทนประเทศ
ก่อนการประกวด.
ค่ายแต่งเพลงซุอิซา.
ระหว่างวันที่ 27 ถึง 29 พฤษภาคม ค.ศ. 2024 ค่ายแต่งเพลงซุอิซาได้จัดขึ้นที่มอร์ รัฐซูริก โดยปกติแล้วเพลงที่แต่งขึ้นในค่ายนี้มักจะถูกส่งให้แก่เอสอาร์จี เอสเอสอาร์เพื่อพิจารณาคัดเลือกเพื่อเข้าร่วมการประกวดเพลงยูโรวิชัน ผู้เข้าร่วมค่ายนี้ เช่น แอชลีย์ ฮิคคลิน (ผู้ประพันธ์เพลงยูโรวิชันเจ็ดเพลง) ลินดา ดาเล (ผู้ประพันธ์เพลงยูโรวิชันสองเพลง รวม "เดอะโคด" ที่ชนะการประกวดปี 2024) และ เทยา (หนึ่งในศิลปินตัวแทนออสเตรียในการประกวดปี 2023)
การคัดเลือกภายใน.
เอสอาร์จี เอสเอสอาร์เปิดช่วงการส่งผลงานระหว่างวันที่ 8 ถึง 22 สิงหาคม ค.ศ. 2024 เพื่อให้ศิลปินและผู้ประพันธ์เพลงที่สนใจสามารถส่งผลงานของตนได้ ศิลปินและผู้ประพันธ์เพลงจากทุกสัญชาติสามารถส่งผลงานได้ โดยจะให้สิทธิ์แก่พลเมืองหรือผู้พำนักอาศัยในสวิตเซอร์แลนด์ก่อน ในเบื้องต้นมีการส่งผลงานเข้ามาทั้งหมด 431 ผลงาน โดยแต่ละผลงานจะได้รับการประเมินในรอบต่างๆ โดยคณะกรรมการสาธารณะของสวิตเซอร์แลนด์ คณะกรรมการสาธารณะนานาชาติ และคณะผู้เชี่ยวชาญนานาชาติจำนวน 25 คน คณะกรรมการสาธารณะจะประกอบด้วยผู้ชมชาวสวิสและต่างประเทศ ในขณะที่คณะผู้เชี่ยวชาญนานาชาติจะประกอบด้วยอดีตคณะผู้เชี่ยวชาญของแต่ละประเทศตนเองในการประกวดเพลงยูโรวิชัน
เมื่อวันที่ 5 มีนาคม ค.ศ. 2025 โซเอ เมได้รับเลือกให้เป็นศิลปินตัวแทนสวิตเซอร์แลนด์ในการประกวดเพลงยูโรวิชันปี 2025 โดยเปิดตัวเพลงที่เข้าประกวดในวันที่ 10 มีนาคม เดิมทีทั้งการประกาศชื่อศิลปินและการเปิดตัวเพลงจะมีขึ้นในวันที่ 10 มีนาคม อย่างไรก็ตาม การเปิดตัวศิลปินก็ถูกเลื่อนไปในที่สุด หลังจากการเผชิญหน้าระหว่าง"บลิ็ก" ซึ่งแหล่งข่าวอิสระหลายแห่งได้ยืนยันอย่างไม่เป็นทางการถึงผู้เข้าที่ได้รับเลือก และเอ็สแอร์เอ็ฟ
ในยูโรวิชัน.
การประกวดเพลงยูโรวิชันปี 2025 ได้จัดขึ้นที่ซังคท์ยาค็อพซ์ฮัลเลอในบาเซิล ประเทศสวิตเซอร์แลนด์ และประกอบด้วยรอบรองชนะเลิศสองรอบในวันที่ 13 และ 16 พฤษภาคมตามลำดับ และรอบชิงชนะเลิศในวันที่ 17 พฤษภาคม ค.ศ. 2025 ทุกประเทศยกเว้นกลุ่มประเทศ "บิ๊กไฟว์" (ฝรั่งเศส เยอรมนี อิตาลี สเปน และสหราชอาณาจักร) จะต้องทำการแข่งขันกับประเทศอื่น ๆ โดยประเทศที่ทำผลงานในสิบอันดับแรกของรอบรองชนะเลิศแต่ละรอบจะเข้ารอบชิงชนะเลิศ สวิตเซอร์แลนด์ในฐานะประเทศเจ้าภาพจะผ่านเข้ารอบชิงชนะเลิศโดยอัตโนมัติ แต่จะต้องลงคะแนนเสียงและออกอากาศรอบรองชนะเลิศทั้งสองรอบ และทำการแสดงในรอบรองชนะเลิศใด ๆ หนึ่ง ๆ ด้วย ซึ่งได้จัดสรรผ่านการจับฉลากเมื่อวันที่ 28 มกราคม ค.ศ. 2025 สวิตเซอร์แลนด์ได้รับการจับฉลากให้เข้าแสดงในรอบรองชนะเลิศที่หนึ่ง